
1. Ընթացիկ իրավիճակը և առկա խնդիրները․
Հայաստանի Հանրապետությունում ապրանքի ծագման երկրի որոշման և ապրանքի ծագման հավաստագրերի տրամադրման գործընթացներն իրականացվում են Հայաստանի Հանրապետության օրենսդրությամբ, Հայաստանի Հանրապետության միջազգային պայմանագրերով և տվյալ ապրանքի նկատմամբ կիրառելի ծագման կանոններով սահմանված պահանջներին համապատասխան։
Միաժամանակ, գործող կարգավորումներով բավարար չափով հստակեցված չեն ապրանքի ծագման փորձաքննության իրականացման առանձին փուլերը, փորձաքննություն իրականացնող մարմնի և լիազոր մարմնի գործառույթների տարանջատումը, փորձաքննության իրականացման ժամկետները, լրացուցիչ փաստաթղթերի պահանջման ընթացակարգը, տեղում ուսումնասիրության իրականացման և դրա արդյունքների փաստաթղթավորման կարգը, ինչպես նաև բացասական փորձաքննության արդյունքների դեպքում դիմողի իրավունքների պաշտպանության մեխանիզմները։
Խնդրահարույց է նաև փորձագետների մասնագիտական կարողունակության, անկախության և անաչառության ապահովման, փորձաքննություն իրականացնող մարմինների նկատմամբ պահանջների, փորձաքննության արդյունքների փաստաթղթավորման և հետագծելիության հարցերի միասնական կարգավորման անհրաժեշտությունը։
Բացի այդ, ապրանքի ծագման հավաստագրի տրամադրման գործընթացում թղթային և էլեկտրոնային եղանակների կիրառման, փաստաթղթերի ներկայացման, դրանց նախնական ուսումնասիրության, լրացուցիչ փաստաթղթերի պահանջման, հավաստագրի տրամադրման, կրկնօրինակման և փոխարինման ընթացակարգերի առավել հստակ կանոնակարգման անհրաժեշտություն կա։
Նշված հանգամանքները կարող են առաջացնել վարչարարության անհամաչափություն, գործընթացների տևողության տարբերություններ, փաստաթղթերի նկատմամբ տարբերակված մոտեցումներ, ինչպես նաև ապրանքի ծագման վերաբերյալ ընդունվող որոշումների հիմնավորվածության և հետագծելիության ապահովման հետ կապված ռիսկեր։
2. Առաջարկվող կարգավորման բնույթը
Նախագծով առաջարկվում է կատարելագործել ապրանքի ծագման որոշման և ապրանքի ծագման հավաստագրերի տրամադրման գործընթացները՝ սահմանելով միասնական, հստակ և կանխատեսելի ընթացակարգեր։
Մասնավորապես, նախատեսվում է հստակ տարանջատել ապրանքի ծագման փորձաքննության իրականացումը և ապրանքի ծագման հավաստագրի տրամադրումը։
Ապրանքի ծագման փորձաքննությունն իրականացվում է համապատասխան պահանջներին բավարարող փորձաքննություն իրականացնող մարմնի կողմից, իսկ ապրանքի ծագման հավաստագիրը տրամադրելու կամ դրա տրամադրումը մերժելու վերաբերյալ վերջնական որոշումն ընդունում է լիազոր մարմինը։ Նման տարանջատումը նպատակ ունի ապահովելու փորձաքննության անկախությունն ու անաչառությունը և հստակեցնելու փորձաքննություն իրականացնող մարմնի, փորձագետի և լիազոր մարմնի գործառույթներն ու պատասխանատվության շրջանակը։
Նախատեսվում է սահմանել փորձաքննության իրականացման փուլային ընթացակարգ, որը ներառում է դիմում-հայտարարագրի ընդունումը և գրանցումը, ներկայացված փաստաթղթերի նախնական ուսումնասիրությունը, անհրաժեշտության դեպքում լրացուցիչ փաստաթղթերի և տեղեկությունների պահանջումը, փորձաքննության իրականացումը, անհրաժեշտության դեպքում՝ տեղում ուսումնասիրության անցկացումը, արդյունքների փաստաթղթավորումը և փորձաքննության ակտի տրամադրումը։
Միաժամանակ սահմանվում են նշված գործողությունների իրականացման կոնկրետ ժամկետներ՝ ապահովելով դիմողների համար գործընթացի կանխատեսելիությունը և վարչարարության արդյունավետությունը։
Նախագծով ներդրվում է նաև ապրանքի ծագման որոշման ռիսկահեն մոտեցում։ Կախված ապրանքի ծագման որոշման բարդությունից, արտադրական գործընթացի առանձնահատկություններից, ներկայացված փաստաթղթերի բնույթից և դրանց հավաստիության հետ կապված ռիսկերից՝ նախատեսվում է կիրառել պարզեցված փաստաթղթային ստուգում, խորացված փաստաթղթային ուսումնասիրություն կամ խորացված փորձաքննություն՝ անհրաժեշտության դեպքում ներառելով արտադրական գործընթացի կամ արտադրության վայրի տեղում ուսումնասիրություն։
Նախատեսվում է նաև տեղում ուսումնասիրության ընթացակարգի մանրամասն կարգավորում՝ ուսումնասիրության օրվա, ժամի և վայրի վերաբերյալ նախնական ծանուցման, ուսումնասիրության արդյունքների արձանագրման, արձանագրության պատճենը դիմողին տրամադրելու և արձանագրության վերաբերյալ առարկություններ ներկայացնելու հնարավորությամբ։
Բացասական փորձաքննության ակտի դեպքում նախատեսվում է դիմողի կողմից երկրորդ փորձաքննություն պահանջելու հնարավորություն։ Երկրորդ փորձաքննությունն իրականացվում է նախնական փորձաքննությանը չմասնակցած այլ փորձագետի կամ այլ անկախ փորձաքննություն իրականացնող մարմնի կողմից։ Եթե երկրորդ փորձաքննության արդյունքը տարբերվում է նախնական փորձաքննության արդյունքից, ապրանքի ծագման վերաբերյալ վերջնական որոշումը կայացվում է երկրորդ փորձաքննության արդյունքների հիման վրա։
Նախագծով սահմանվում են նաև փորձաքննություն իրականացնող մարմիններին ներկայացվող կազմակերպական և մասնագիտական պահանջները, այդ թվում՝ փորձագետների անկախության և անաչառության ապահովման, շահերի բախման կանխարգելման, ներքին որակի վերահսկողության, բողոքների և առարկությունների քննության, ինչպես նաև փորձաքննության արդյունքների գրանցման, պահպանման և հետագծելիության ապահովման մեխանիզմները։
Առանձին կարգավորվում է փորձագետների որակավորման գործընթացը։ Նախատեսվում է մասնագիտական որակավորման, մասնագիտական կոմպետենտության գնահատման և համապատասխան որակավորման վկայականի տրամադրման միասնական ընթացակարգ, ինչպես նաև որակավորման արդյունքների բողոքարկման հնարավորություն։
Փորձագետի որակավորման վկայականի գործողության ժամկետ սահմանելով՝ ապահովվում է փորձագետների մասնագիտական կարողունակության պարբերական վերահաստատման անհրաժեշտությունը։
Նախագծով նախատեսվում է նաև ապրանքի ծագման հավաստագրի տրամադրման գործընթացի թվայնացում։ Դիմում-հայտարարագրերի և կից փաստաթղթերի էլեկտրոնային ներկայացման, դրանց ընդունման, գրանցման, պահպանման, մշակման և որոշումների տրամադրման հնարավորության նախատեսումը կնպաստի վարչարարության պարզեցմանը, ժամանակային և նյութական ծախսերի նվազեցմանը, գործընթացի հետագծելիության բարձրացմանը և ծառայության մատչելիության ապահովմանը։
Միաժամանակ սահմանվում են էլեկտրոնային եղանակով ներկայացված փաստաթղթերի նկատմամբ կիրառվող պահանջները, ինչպես նաև էլեկտրոնային փաստաթղթերի, էլեկտրոնային ստորագրության, անձնական տվյալների պաշտպանության և տեղեկատվական անվտանգության վերաբերյալ օրենսդրության պահանջների պահպանման անհրաժեշտությունը։
Նախատեսվում է կարգավորել նաև ապրանքի ծագման հավաստագրի կորստի կամ վնասման դեպքում կրկնօրինակ հավաստագրի, ինչպես նաև տեխնիկական կամ խմբագրական բնույթի սխալների առկայության դեպքում փոխարինող հավաստագրի տրամադրման ընթացակարգերը։
3. Կարգավորման նպատակը․
Նախագծի հիմնական նպատակներն են՝
1. ապրանքի ծագման որոշման գործընթացի իրավական կարգավորման հստակեցումը.
2. ապրանքի ծագման փորձաքննության և հավաստագրի տրամադրման գործառույթների հստակ տարանջատումը.
3. ապրանքի ծագման փորձաքննության նկատմամբ միասնական պահանջների սահմանումը.
4. փորձագետների մասնագիտական կարողունակության, անկախության և անաչառության ապահովումը.
5. շահերի բախման կանխարգելման և բացառման մեխանիզմների ներդրումը.
6. ապրանքի ծագման որոշման գործընթացում ռիսկահեն և համաչափ մոտեցման կիրառումը.
7. փորձաքննության արդյունքների հիմնավորվածության, արժանահավատության և հետագծելիության ապահովումը.
8. բացասական փորձաքննության արդյունքների դեպքում դիմողի իրավունքների պաշտպանության և երկրորդ փորձաքննության իրականացման հնարավորության ապահովումը.
9. ապրանքի ծագման հավաստագրերի տրամադրման գործընթացի պարզեցումը և թվայնացումը.
10. վարչարարական բեռի նվազեցումը և գործընթացների իրականացման ժամկետների կանխատեսելիության ապահովումը։
4. Ակնկալվող արդյունքները․
Նախագծի ընդունման արդյունքում ակնկալվում է՝
1. ստեղծել ապրանքի ծագման որոշման առավել հստակ և միասնական իրավական կարգավորում.
2. բարձրացնել ապրանքի ծագման փորձաքննության արդյունքների օբյեկտիվությունն ու արժանահավատությունը.
3. ապահովել փորձաքննություն իրականացնող մարմինների և փորձագետների գործունեության նկատմամբ հստակ պահանջներ և պատասխանատվության շրջանակ.
4. նվազեցնել շահերի բախման և ոչ օբյեկտիվ փորձաքննության իրականացման ռիսկերը.
5. ապահովել փորձաքննության և հավաստագրի տրամադրման գործընթացների ամբողջական հետագծելիությունը.
6. ապահովել դիմողների իրավունքների պաշտպանության լրացուցիչ երաշխիքներ՝ ներառյալ երկրորդ փորձաքննության և որակավորման արդյունքների բողոքարկման հնարավորությունը.
7. կրճատել ապրանքի ծագման հավաստագրի տրամադրման գործընթացի վարչարարական բեռը.
8. ընդլայնել էլեկտրոնային ծառայությունների կիրառումը և նվազեցնել թղթային փաստաթղթաշրջանառությունը.
9. բարձրացնել ապրանքի ծագման հավաստագրերի նկատմամբ պետական և միջազգային գործընկերների վստահությունը.
10. նպաստել Հայաստանի Հանրապետության արտաքին առևտրի գործընթացների դյուրացմանը և ապրանքների արտահանման ընթացակարգերի արդյունավետության բարձրացմանը։




         

